El Colpbol es fa un espai en les activitats de la “Tardor Valenciana” de Burjassot
2025-07-24

En la recta final de les activitats programades dins de la “Tardor Valenciana”, l’Oficina de Promoció del Valencià de l’Ajuntament de Burjassot, AVIVA, coordinada per la regidora Maria Viu, ha volgut que l’esport del colpbol també estiga present en aquests dies tan especials. Un esport creat pel professor d’Educació Física Juanjo Bendicho, que en els últims 20 anys s’ha consolidat com un nou referent esportiu, innovador i integrador, i amb unes grans potencialitats educatives.

AVIVA està implicada de ple en la difusió i el coneixement d’aquest esport i, per aquest motiu, ha programat, per al 30 de novembre a les 15 hores en el CEIP Fernando de los Ríos, la presentació del llibre Regles de joc del colpbol, editat per l’Acadèmia Valenciana de la Llengua (AVL) en col·laboració amb AVIVA Burjassot.

La presentació comptarà amb l’assistència de Juanjo Bendicho, creador de la modalitat esportiva del colpbol i membre de l’Associació Esportiva Colpbol, i d’Arthur Ahuir, acadèmic de l’AVL.